**Projektas**

**KAUNO RAJONO SAVIVALDYBĖS TARYBA**

**SPRENDIMAS**

**DĖL SAULĖS ŠVIESOS ENERGIJOS ELEKTRINIŲ IR VĖJO ELEKTRINIŲ STATYBOS KAUNO RAJONO SAVIVALDYBĖS TERITORIJOJE INŽINERINĖS INFRASTRUKTŪROS VYSTYMO SPECIALIOJO PLANO RENGIMO**

2021 m. gruodžio 21 d. Nr. TS-

Kaunas

Vadovaudamasi Lietuvos Respublikos vietos savivaldos įstatymo 6 straipsnio 19 punktu, 16 straipsnio 3 dalies 8 punktu, Lietuvos Respublikos teritorijų planavimo įstatymo 20 straipsnio 4 dalimi, 21 straipsniu, Lietuvos Respublikos atsinaujinančių išteklių energetikos įstatymo 12 straipsnio 6 punktu, 49 straipsnio 3, 5, 6, 7 ir 8 dalimis, Inžinerinės infrastruktūros vystymo (elektros, dujų ir naftos tiekimo tinklų) planų rengimo taisyklių, patvirtintų Lietuvos Respublikos energetikos ministro ir Lietuvos Respublikos aplinkos ministro 2011-01-24 įsakymu Nr. 1-10/D1-61 „Dėl inžinerinės infrastruktūros vystymo (elektros, dujų ir naftos tiekimo tinklų) planų rengimo taisyklių patvirtinimo“, 16.2 papunkčiu, Kauno rajono savivaldybės teritorijos bendrojo plano 1-uoju pakeitimu, patvirtintu Kauno rajono savivaldybės tarybos 2014-08-28 sprendimu Nr. TS-299 „Dėl Kauno rajono savivaldybės teritorijos bendrojo plano 1-ojo pakeitimo tvirtinimo“, 2017-11-16 sprendimu Nr. TS-411 „Dėl Kauno rajono savivaldybės teritorijos bendrojo plano 1-ojo pakeitimo koregavimo patvirtinimo“ ir 2020-05-28 sprendimu Nr. TS-233 „Dėl Kauno rajono savivaldybės teritorijos bendrojo plano 1-ojo pakeitimo koregavimo patvirtinimo“, Kauno rajono savivaldybės taryba n u s p r e n d ž i a:

1. Rengti Saulės šviesos energijos elektrinių ir vėjo elektrinių Kauno rajono savivaldybės teritorijoje inžinerinės infrastruktūros vystymo specialųjį planą.
2. Nustatyti planavimo tikslus:
   1. numatyti saulės šviesos energijos elektrinių ir vėjo elektrinių statybai tinkamas vietas Savivaldybės teritorijoje, įvertinant šios teritorijos naudojimo, tvarkymo, apsaugos aspektus ir kitus reikalavimus;
   2. užtikrinti darnią alternatyvios energijos šaltinių plėtrą – suformuoti ilgalaikes savivaldybės saulės šviesos energijos elektrinių ir vėjo elektrinių plėtros prioritetines kryptis;
   3. įvertinti teritorijos urbanistinę struktūrą, parengtus ir rengiamus teritorijų planavimo dokumentus, esamą infrastruktūros sistemą ir kitą informaciją;
   4. numatyti priemones, užtikrinančias gamtos išteklių racionalų naudojimą, kraštovaizdžio tvarkymą, ekologinę pusiausvyrą, gamtinio karkaso formavimą, gamtos ir kultūros paveldo objektų išsaugojimą ir visuomenės sveikatos apsaugą.
3. Iki inžinerinės infrastruktūros vystymo specialiojo plano patvirtinimo, saulės šviesos energijos elektrinės ir vėjo elektrinės įrengiamos tik pagal Lietuvos Respublikos atsinaujinančių išteklių energetikos įstatyme nurodytus atvejus, kai jų įrengimui taikomi supaprastinti reikalavimai, statant pavienes ne didesnės kaip 500 kW įrengtosios galios vėjo elektrines ir (ar) saulės šviesos energijos elektrines, nereikalaujama keisti pagrindinės žemės naudojimo paskirties, rengti detaliųjų planų ir keisti bendrojo plano sprendinių, jeigu tai neprieštarauja vietos tvarkymo ir naudojimo reglamentams.

Šis sprendimas gali būti skundžiamas savo pasirinkimu Lietuvos Respublikos administracinių ginčų komisijos Kauno apygardos skyriui (Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams (A. Mickevičiaus g. 8A, LT-44312 Kaunas) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras

M. Kruopis, tel. (8 37) 305 514

G. Jankauskaitė, mob. tel. (8 607) 33 279